Come, let's do something for Bhojpuri...
प्रणाम आ जय भोजपुरी
सोहर , हमरा उमेद बा की सब केहु के मालुम होई की सोहर का होला , कब गवाला , तबो हम तनकी सा परिचय दे देत बानी , जवना से अगर केहु के भोर परल होई त इयाद परी जाई ।
सोहर भोजपुरी क्षेत्र मे लईका के भईला पे गवाला जवना के सोहिलो भी कहल जाला आ मंगल गीत भी कहल जाला ।
कुछ एक गीत मे एह के चर्चा भी बा जईसे
बाजेला आनन्द बधाव महल उठे सोहर हो
भा
गावहु ए सखि गावहु , गाइ के सुनावहु हो ।
सब सखि मिलि जुलि गावहु, आजु मंगल गीत हो ॥
कई जगह मंगल गीत बिआह के बेरि भी गवाला , तुलसीदास जी रामचरितमानस मे राम आ सीता के बिआह के बेर मंगल गीत गवाये के चर्चा कईले बानी ।
सोहर , लईका भईला के बाद गवाला , जब टोला मोहल्ला के भाई देआद के पटीदारी के लोग के घर के मेहरारु , जेकरा घरे लईका भईल रहेला उनुका घरे जुटेली स आ ओजुगा सोहर गवाला , ई गीत बारह दिन ले गवाला आ बारहवा दिने बरही संस्कार होला ।
सोहर मे चुकि भाव , आवाज आ तान के महत्व होला एह से एह मे व्याकरण वाला ( पिंगल के कहल ) हिसाब किताबा ना बईठा के मात्रा के हिसाब सुर ताल के हिसाब से बनेला । ( लोरिक विधा मे भी इहे हाल बा जहवा मात्रा के ध्यान ना राकह एक सुर ताल आ भाव के स्थान दिहल जाला )
वईसे कई गो साहित्यकार लोग सोहर के पिंगल के हिसाब से छन्द मे बना के लिखले बा लेकिन तबो जवन भाव ओरिजनल मे बा उ औरि कतहु ना मिली । खैर हम व्याकरण मे ना जाई के एगो आईडिया देनी हा कि सोहर का होला ।
साभार - डा. कृष्णदेव उपाध्याय जी के
Views: 160
वईसे त लईका भईला पे नानाप्रकार के सोहर गवाला लेकिन एगो अईसनो सोहर हम एजुगा पोस्ट करे जात बानी जवन बहुत कम लोग सुनले होई भा जानत होई । विश्वास करी हम जब पढनी एह सोहर के त हम खुद बिसमाध गईनी आ दिल खुशी से झुम उठल की हम अईसना क्षेत्र से बानी ।
सोहर जहवा लईका के महतारी अपना लईका के देस-सेवक बनावे के इच्क्षा करत बाडी ।
सुन लागे दिया बिनु मन्दिल , मांग सेनुर बिनु हो ।
ललना ओइसन सुन तिरिया गोद, से एक बालक बिनु हो ॥
सुन लागे महल अटरिया, अवरु खेत घरतिया नु हो ।
ललना नाही निक लागे सुख भोग , से एक सतति बिनु हो ॥
बड बड भईले जतनवा , उपइया , उपचारवा , नु हो ।
ललना जबले किरिया भईले राम के , गोदिया बालक खेले हो ॥
पुतवा के देबो भारत मईया के सेउवा मे , मातवा के सेउवा मे हो ।
ललना पुत करिहे देसवा के काम , त जनम सुफल होईहेँ हो ॥
मनवा मे इहे अभिलाख , इहे एक साध , इहे एक सधिया नु हो ।
ललना पुत मोरे होवे देस सेवक , राम से विनति करी हो ॥
साध - इच्क्षा , जतनवा - बहुत मेहनत से , तिरिया - स्त्री , अटरिया - अट्टालिका , अवरु - और , ओइसन - उसी तरह ( ओही लेखा )
सोहर , जहवा लईका के माई अपना लईका के स्वदेशी ( भारत के ) वस्त्र पहिने खातिर प्रार्थना करत बाडी
आवहु मोर परोसनि , गोत , देयादिनि हो ।
ललना होरिला जनमवा के सोहर, गाई सुनावहु हो ॥
होरिला मनोहर गोदिया मे , किलकेला सुख होला हो ।
ललना देखि देखि उमडत मनवा , अननवा मनावहु हो ॥
सब मिलि एहि खुसिहलिया मे, सखिया सहेलरि हो ।
ललना छोड देहु कपडा बिदेसी , सुदेसिया के पहिरहु हो ॥
अवरु चलावहु चरखा , सबहि मिलि गावहु हो ।
ललना भारत नइया मझधारवा, त पार लगावहु हो ॥
किलकेला - खेलना , उमडत - उमंग मे आईल , अननवा - खुशी , सहेलरि - सहेली , सुदेसिया - स्वदेसी , पहिरहु - पहनना , मझधारवा - लहर
© 2012 Created by Admin.
eng_Latn mai_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva eng_Latn bho_Deva bho_Deva awa_Deva bho_Deva npi_Deva bho_Deva mag_Deva bho_Deva mag_Deva bho_Deva bho_Deva awa_Deva hin_Deva bho_Deva awa_Deva bho_Deva bho_Deva mag_Deva mai_Deva bho_Deva mai_Deva hne_Deva hin_Deva eng_Latn